钦定古今图书集成/理学汇编/经籍典/第183卷 > 汉陆贾新语 > 《明诫篇》
## 钦定古今图书集成/理学汇编/经籍典/第183卷 > 汉陆贾新语 > 《明诫篇》

圣人察物，无所遗失，上及日月星辰，下至鸟兽草木
昆虫。〈阙二字〉“《六鹢》之退飞”，治五石之所陨，所以不失纤
微。“至于鸲鹆，来冬多麋”，言鸟兽之类。〈阙三字〉也。“十有二
月，李梅实”，“十月殒霜，不煞菽”，言寒暑之气失其节也。
鸟兽草木尚欲各得其所，纲之以法，纪之以数，而况
于人乎？

明者可以致远，鄙者可以〈阙〉近，故《春秋》书“卫侯之弟
鱄出奔晋。”鱄绝骨肉之亲，弃大夫之位，越先人之境，
附他人之域，穷涉寒饥，织履而食，不明之效也。